I Torneo de palas plaia | xiriavolei.com\nDende hoxe xa podedes inscribirvos no I Torneo de Palas de Praia , último día de inscricións o xoves 17 de Agosto. Obrigatorio inscribirse a través do seguinte formulario (máximo 8 parellas, as que queden fóra formarán parte da reserva por si houbese algunha baixa) https://goo.gl/forms/fHGLKne54DBG7ScV2 e outras 8 parellas a través do noso socio colaborador 3D3 padel (dirixirse directamente a eles).\nNORMAS DO TORNEO DE PALAS DE PRAIA\nModalidade 2×2 senior(admitiranse parellas masculinas, femininas ou mixtas que xogarán entre sí en unha única categoría).\nTerreo de xogo dous campos de 8×8 cunha rede que os separa a 1,70 m de altura.\nEncontros ó mellor de 3 sets de 11 puntos cada un, para gañar é necesaria a diferenza de dous puntos. O cambio de campo realizarase o finalizar o 1º set, no caso de chegar ao set de desempate (3º) cambiarase de campo cada 6 puntos.\nO saque realizarase dende detrás da liña de fondo e dentro dos límites que sinalan as liñas laterais; realizarase por debaixo da cintura; a pelota non poderá tocar a rede no saque e non haberá tentativa de saque.\nHaberá alternancia entre os xogadores nos turnos de saque; todas as accións suporán punto se teña o saque en posesión ou non.\nNa recepción do saque haberá que situarse a 3 metros da rede (sinalizada a distancia cunha cinta de outro cor nas líñas laterais) hasta que o equipo contrario haxa posto en xogo a pelota.\nCa pelota en xogo, o xogador nin a pala poderán tocar a rede nin sobrepasala. As liñas do campo pertencen ao mesmo, unha pelota que toca a liña será punto.\nSoamente poderá xogarse con palas de praia de madeira (a organización prestará as palas e as pelotas, pero cada xogador poderá xogar coa súa pala sempre que cumpra cos requisitos se así o prefire).\nUn dos xogadores do encontro anterior (según o acorden os dous equipos) deberá arbitrar o encontro seguinte ao seu.\nAs inscricións terán un custe de 10€ persoa. Inclúe seguro de accidentes obrigatorio para eventos deportivos non federados, camiseta, augas, paella (o domingo) e bolo preñado (o domingo).\nAdemais coma sempre haberá xogos como tira da corda, lanzamento de óso de ameixa, carreira de sacos… (o domingo).\n← X Toneo-Foliada Concello de Carballo\nHorarios partidos X torneo foliada concello de Carballo. →


Regalo dos Reis Magos: o novo GNIX-0.10-rc1 – Asociación Informática Amigus\nRegalo dos Reis Magos: o novo GNIX-0.10-rc1\nUnha moi boa nova dende AGNIX, XA TEMOS O GNIX-0.10-rc1, ¡parabéns!\n“Dende a última versión do GNIX (a 0.8.22 do 24-2-2005) pasou moito tempo, sen dúbida. Este tempo foi empregado en estudar con detemento a nosa base de desenvolvemento. O proxecto Morphix parecía estancado aínda que sempre tiñamos claro que era unha via perfecta para crear distros personalizadas e de xeito doado.”…\n…”Por en cuanto tamén decidimos procurar reforzos en tódolos GUGLs (Grupos de Usuarios de GNU/Linux) e, tralo ofrecemento xeral, acadamos acordos con GLUG, AULUSC, GALPon e A Casa Encantada. Isto xunto a unha máquina exclusiva que foi donada por unha empresa a AGNIX e logo aloxada no CESGA permitiunos ofrecer o que agora tes: o novo GNIX-0.10-rc1.\nO traballo xa é colaborativo e ademais temos dúas liñas de desenvolvemento: unha seguindo a Ubuntu e outra na Debian. A que anunciamos agora está baseada na vindeira Ubuntu, achegándose ao sistema de carga de Metadistros que tamén está sendo empregada pola Guadalinex. O desenvolvedor principal deste GNIX é Pedro Silva e as novidades máis xeitosas son:\n* O sistema de arquivos do cdrom móntase con unionfs, o cal permite a escritura en medios de só lectura. Esto significa que podemos instalar paquetes novos no cd-vivo, e modificar o que desexemos.\n* Un novo sistema de detección de hardware avísanos das conexións e desconexións de dispositivos usb coma discos, chaves usb, cámaras, etc.\n* O instalador en disco duro da live-cd respecta os cambios que fixemos no sistema vivo. A parte da súa facilidade de uso, con só unhas poucas preguntas durante o proceso (está sendo traducido).\n* O idioma predetermindado é o galego. O escritorio GNOME xa está ao 100% traducido grazas ao proxecto Trasno.\nEn breve crearemos unha rolda de correo-e específica para que participes ti tamén e nos comuniques os erros, melloras desexables …\nFelices Reis Magos!”…\nLa huella dactilar como sistema de seguridad con i-Disk Touch


Conversa:Eleuterio, papa - Wikipedia, a enciclopedia libre\nOutelo[editar a fonte]\nEn galego non é Outelo? quizais exista a variante culta Eleuterio, pero xa Eladio Rodríguez falaba deste santo: SANTO OUTELO: San Eleuterio, titular de parroquia; SANTOUTELO—o anterior comentario sen asinar foi feito por Nachonion (conversa • contribucións)\nAcabo de modificar 1 ligazóns externas en Eleuterio, papa. Por favor tomádevos un momento para revisar a miña edición. Se tedes calquera pregunta, ou precisades que o bot ignore ben estas ligazóns ou ben a páxina por completo, por favor visitade este FAQ para máis información. Fixen os seguintes cambios:\nEngadiuse o arquivo https://web.archive.org/web/20071030002743/http://www.snpp.com/episodes/4F18 á ligazón http://www.snpp.com/episodes/4F18\nSaúdos.—InternetArchiveBot (Informar de erros) 4 de setembro de 2018 ás 07:20 (UTC)\n↑ Eladio Rodríguez González (1958-1961): Diccionario enciclopédico gallego-castellano, Galaxia, Vigo:\nTraído desde "https://gl.wikipedia.org/w/index.php?title=Conversa:Eleuterio,_papa&oldid=4894166"\nA última edición desta páxina foi o 4 de setembro de 2018 ás 07:20.


Cans pouco sociables en Nadal, como actuar coas visitas? | Consumer\nCans pouco sociables en Nadal, como actuar coas visitas?\nUn can con problemas para relacionarse pode dificultar a convivencia de toda a familia en Nadal\nO Nadal é tempo de reunións familiares. E os cans forman parte destes eventos. Pero as ceas e comidas do Nadal poden ser fonte de conflitos con cans pouco sociables en casa. Como actuar se o can non tolera ben a presenza de nenos? Este artigo propón seis pautas para axudar ao can remiso a superar o Nadal, entre elas, organizar as ceas na propia casa, advertir aos visitantes dos problemas do can e non invadir o seu espazo.\nA un can pouco sociable cústalle relacionarse cunha contorna distinta ao habitual. Ante a chegada de visitas ao fogar, algo frecuente durante o Nadal, móstrase nervioso, ansioso ou alterado.\nCada can ten o seu propio carácter e personalidade, que depende en gran medida das súas experiencias vitais, sobre todo, na súa etapa de cachorro. Hai cans que se relacionan ben con outros cans, pero mal con persoas alleas aos seus donos, e viceversa. En calquera caso, como enfrontarse ás reunións familiares cando hai un can pouco sociable en casa?\nO Nadal obriga a que toda a familia, incluído o can, amplíe o seu círculo social. As seguintes pautas poden facilitar ao can a súa interacción con familiares e amigos.\n1. O can prefire as visitas de Nadal na súa propia casa\nAo can pouco sociable resultaralle máis complicado recibir ás visitas fóra da súa casa\nNon é o mesmo que un can pouco sociable salga do seu fogar a que reciba as visitas na súa contorna habitual. No primeiro caso resultaralle máis complicado porque non só terá que enfrontarse á reunión familiar, senón tamén a un cambio de escenario.\n“Sempre que sexa posible -aconsella o educador canino Gregorio Sánchez-, é recomendable facer a cea ou comida do Nadal en casa”. Isto non significa que haxa que ser refén da situación, pero si hai que tentar moldeala para evitar problemas e rozamentos.\n2. Advertir ás visitas antes das reunións\nOs familiares e amigos que acudan a reunións de Nadal nas que o can estea presente deben coñecer as limitacións do can para relacionarse.\nHai que advertir á nosa contorna das dificultades sociais do can e explicar unhas sinxelas pautas sobre como actuar con el para que estea máis tranquilo. Isto facilitará os encontros do Nadal. A premisa básica neste sentido é “non invadir o espazo do can e non facerlle caso“, lembra Sánchez, a non ser que o animal achegar e demande atención.\n3. Nenos cos cans en Nadal\n4. Non invadir o espazo do can en Nadal\nNunca hai que forzar ao can, senón que debe ser el quen se achegue á familia\n“Non hai que forzar ao can durante a reunión familiar, senón deixar que sexa el quen interactúe cos presentes”, recomenda Sánchez. Se ninguén invade o espazo do can, é dicir, non se achegan a acariñarlle, chámanlle ou lle prestan atención, é probable que sexa o animal quen rompa o xeo. “Hai que deixar que sexa el quen tome a iniciativa para interactuar de maneira espontánea”, asegura o educador.\n5. Un Nadal agradable para o can\n6. Paseos caninos antes das ceas do Nadal\nTratar os problemas sociais do animal\nUn can que ten problemas para relacionarse con outras persoas ou animais impide unha convivencia normalizada, o cal afecta a contorna dos donos. Cando isto ocorre, debe diagnosticarse e tratarse canto antes.\nO primeiro paso neste sentido é acudir ao veterinario para que descarte problemas de saúde e que derive ao can a un educador canino, se é necesario.\nUn can que non completou de maneira satisfactoria o seu proceso de socialización (ata o catro meses de idade) ten máis probabilidades de ter problemas de relación coa súa contorna.\nCon todo, unha boa educación por parte dos seus donos axudará a minimizar as dificultades do can.\nmascotas nenos animais familia Navidad-gl perros-gl reunións


Arranca a rodaxe da serie galego-portuguesa 'Motel Valkirias', participada pola TVG e a RTP | Información corporativa da CRTVG | CRTVG\nArranca a rodaxe da serie galego-portuguesa 'Motel Valkirias', participada pola TVG e a RTP\nRealizada pola produtora compostelá CTV e a lusa SPi, está ambientada nun establecemento transfronteirizo e mestura suspense, emoción e humor\nA actriz galega María Mera e as portuguesas Marina Mota e María João Bastos conforman o trío protagonista dunha ficción de 8 capítulos en que figuran tamén outros coñecidos nomes do audiovisual de ambas as dúas beiras do Miño\nSantiago, 18.01.2022.- A Televisión de Galicia e a Rádio e Televisão de Portugal (RTP) volven unirse para facer unha serie xuntas, ‘Motel Valkirias’, unha coprodución realizada pola galega CTV e a portuguesa SPi, que esta semana iniciaron a rodaxe desta ficción con tinguiduras de thriller, ambientada nun motel transfronteirizo entre Galicia e Portugal, que se desenvolverá ao longo de 8 capítulos e que será rodada en galego e portugués.\nA actriz galega María Mera e as portuguesas Marina Mota e María João Bastos conforman o trío protagonista de ‘Motel Valkirias’, unha ficción creada por Ghaleb Jaber Martínez que mestura drama, suspense, emoción e humor. Álex Sampayo e Jorge Queiroga son os seus directores, á cabeza dun amplo equipo técnico e interpretativo en que figuran outros coñecidos nomes do audiovisual da ambas as dúas beiras do Miño, como Tomás Alves, Rui Morrison, Jorge Vaz Gomes, Miguel Santiago, Chechu Salgado, Miguel Borines e Miro Magariños, entre outros.\nTres mulleres con problemas económicos e persoais crúzanse de xeito fortuíto cun cliente do Motel Valkirias que transporta unha valiosa mercancía. Así é como Lucía, unha nai separada que foxe do seu home; Eva, unha actriz en declive, e Carolina, a propietaria dun establecemento en bancarrota, se unirán para roubar o botín. Pero o que non saben é que a mercadoría pertence a unha perigosa banda que se dedica a branquear cartos, unha mafia que non dubidará en perseguilas para recuperar o que é seu, custe o que custe.\nEsta produción galego-portuguesa comezou este luns a súa filmación na localidade coruñesa de Teo, pero terá tamén localizacións noutros espazos de Galicia e Portugal. Así, ademais da fronteira ourensá co país luso, a serie transitará por lugares das provincias de Ourense e da Coruña, como a cidade termal, Santiago de Compostela e os concellos de Vedra e Teo. Ao outro lado da raia, viaxará ata Montalegre, onde se sitúa o motel protagonista desta ficción e outras localizacións de grande importancia para a trama.\nO primeiro día de rodaxe contou coa presenza do director da Axencia Galega de Industrias Culturais (AGADIC), Jacobo Sutil; do showrunner da serie, Ghaleb Jaber Martínez, do managing director de SPi, José Amaral; do director de CTV, Xosé Arias; do director da Área de Contidos da CRTVG, Fernando R. Ojea, e do director de Contido de RTP1, Jose Fragoso. Ademais da participación da Televisión de Galicia e da Radio e Televisión de Portugal, ‘Motel Valkirias’ conta tamén co apoio da Xunta de Galicia, da Deputación de Ourense, do Xacobeo 21-22 e da Câmara Municipal de Montalegre.\nA posta en marcha de ‘Motel Valkirias’ dá conta da fluidez das relacións entre as industrias audiovisuais galega e portuguesa, que durante os últimos anos se está a reflectir en importantes coproducións, como foi o caso de ‘Auga Seca’, realizada por SPi e Portocabo, que foi a primeira ficción en lingua galega que chegou a HBO; de ‘Vidago Palace’, a primeira serie coproducida pola TVG e a RTP, que tamén se pode ver na mesma plataforma; de ‘Verán M’ e da máis recente ‘Operación Marea Negra’, inspirada na historia real do primeiro narcosubmarino interceptado en Europa en 2019, que chegará á Galega o vindeiro outono. Ademais, ‘Motel Valkirias’ exemplifica a aposta pola distribución internacional das últimas producións participadas pola TVG, que tanto éxito lle reportou con ‘O sabor das margaridas’, tamén da produtora CTV, a través da plataforma Netflix.


O Comité de Ferroatlántica lamenta a ambigüidade de Feijoo e pídelle que acelere a reunión con Industria - CIG: Confederación Intersindical Galega\n27 Xuño 2022 15:54\nO Comité de Ferroatlántica Cee-Dumbría-Centrais Hidroeléctricas demandou este mércores do Presidente da Xunta, Alberto Núñez Feijoo, unha declaración contundente de que a Xunta non vai autorizar a venda das centrais hidroeléctricas e a segregación de actividades, así como que interveña para acelerar a reunión que a representación do persoal ten solicitada co conselleiro de Industria "de cara a facer fronte común contra as pretensións da empresa".\nO encontro, forzado e de carácter informal, produciuse ás portas do Pazo do Hórreo e só foi posíbel porque o Presidente non logrou eludir os traballadores, que de xeito contundente lle trasladaron as súas reivindicacións. Neste marco, Feijoo confirmou que a administración galega non recibiu aínda ningunha proposta da empresa, e que, de habela, a Xunta valorará -en base ao plan industrial presentado- se respecta o interese público e se garante o emprego. Iso si, matizou, cumprindo sempre coa legalidade.\nUnhas declaracións que o Comité cualifica de ambiguas e insuficientes, xa que só axudan a xerar máis dúbidas sobre o posicionamento do Goberno galego ás pretensións de Ferroatlántica e ao futuro das centrais e as fábricas da Costa da Morte. Fronte a isto, o Comité ofreceuse a traballar nunha fronte común coa Xunta para impedir a venda das centrais e negociar un plan para a comarca sobre a non venda e a non segregación das actividades.\nFinalmente, o Presidente da Xunta comprometeuse a axilizar a reunión que o Comité ten solicitada co Conselleiro de Industria.\nReunión cos/as voceiros/as dos grupos parlamentares\nPreviamente, a representación social reunírase cos/as voceiros/as dos grupos parlamentares a quen lle trasladaron a vontade do Comité ao diálogo e a negociar con Ferroatlántica un verdadeiro plan industrial, "que deberá asentarse sobre a base previa, clara e inequívoca de respecto ao actual marco legal, e polo tanto, desistindo a empresa da venda das centrais hidroeléctricas e asumindo a non segregación das actividades de produción de enerxía e ferroaliaxes". O financiamento deste plan, engaden, debe abordarse principalmente a través dun plan plurianual de reinversións dos beneficios que as centrais hidroeléctricas lle reportan ao grupo empresarial Villar Mir.\nDende a representación do persoal trasladaron tamén a preocupación pola iniciativa aprobada hoxe en Pleno do Parlamento que deixa a porta aberta traballar con Ferroglobe "para conseguir o desenvolvemento dun Plan de modernización das súas fábricas en Galiza que conte co máximo respaldo social e sindical".\nAproveitando a circunstancia, o voceiro do PP sacou a relucir ao acordo asinado na factoría de Arteixo, ao que un representante da CIG no Comité de Ferroatlántica Sabón respondeu que dito acordo non conta co apoio unánime do Comité, xa que a central nacionalista nin asinou o documento, nin avalará ningún proxecto industrial baseado na venda das centrais e a segregación de actividades.\nNeste senso, a representación sindical aseverou que "quen queira defender e pór algo en boca do Comité que o faga coas palabras do Comité: todo diálogo e negociación dun plan industrial será sobre o respecto ao marco legal e polo tanto a non venda nin segregación".\nFolga o 10 de marzo\nO Comité tamén aproveitou a xuntanza para anunciar a convocatoria de folga do venres 10 de marzo e pedir o apoio dos grupos políticos á manifestación convocada para ese día. "Seguiremos coas mobilizacións até que a empresa desista da venda das centrais", concluíron.


A poesía de Lucía Aldao\nAgradezo as pingas de humor, confesa Lucía Aldao\n16 de Xaneiro, 2020 - 12:46 h. | Publicada por Radio Fene\nHai beleza, emoción e verdade no libro de Lucía Aldao “Todo isto antes era noite”. “A poesía flípame” confesa a escritora que escribiu o seu primeiro volume, despois de máis de vinte anos adicándose á poesía oral e a música. Afeita ao contacto directo co público, o libro é unha fórmula diferente. A xente escolle o momento da lectura e recibe os versos na intimidade.Pero agora ven presentar o libro ao clube de leitura de poesía de Ferrol.\n“Comendo un día con Xabier Cordal el díxome que nos empezábamos a facer maiores, cando dicimos: Todo isto antes era campo, e inmediatamente saltou a faísca do título do libro”. A seriedade molesta cando se prolonga máis de trinta segundos, afirma Lucía: “Como lectora agradezo as pingas de humor que teñen un compoñente lírico pero que nos moven da seriedade do poema”. Lucia Aldao o vindeiro luns no club de lectura de poesía de Ferrol. Ás sete e media da tarde na Biblioteca Central da Porta Nova.


Sés, abarrote de emoción en A Coruña (La Opinión de A Coruña)\nA artista encheu o Palacio da Ópera para cantar temas do seu último traballo e repasar grandes éxitos, e subiu ao escenario á cantareira Teresa dos Cucos\nMoitos saíron este domingo chorando do Palacio da Ópera da Coruña. Poucas veces na vida se pode asistir a un espectáculo tan emocionante coma excepcional e tan cargado de significados. Era unha cita que sufriu varios aprazamentos pola pandemia e María Xosé Silvar, Sés, prometera un regreso con sorpresas pero a presentación do seu último traballo, Liberando as arterias, converteuse nun dos grandes acontecementos culturais deste ano na Coruña, de xeito que xa no medio da actuación o público que encheu totalmente o recinto (maiores, mozos, familias con nenos e moitos bebés) tivo que poñerse en pé e aplaudir durante minutos.\nA artista amosou coma sempre a sú extraordinaria xenerosidade subindo ao escenario, a gran mestra Teresa Reigía Pose, máis coñecida coma Teresa dos Cucos, a malpicá que hai dous meses recibiu o premio Mestra da Memoria 2021, unha muller de 74 anos cun don natural para o canto, que fai cousas inalcanzables coas cordas vocais, sen que lle aprendesen, e que lle ensinou a todos os que foron á súa casa, coma a Sés, a Xabier Díaz, a Mercedes Peón e tamén ás Tanxugueiras. Teresa deixou a carne de galiña ao público cos cantos tradicionais que ela mantén vivos na súa memoria, e o calme foi o dúo final con Sés, que foi o que levantou a todos do asento.\nXunto a esta sorpresa, o recoñecemento aos mestres tantas veces anónimos, os asistentes ao concerto gozar coas cancións do seu último traballo e tamén con pezas doutros, temas xa tan coñecidos coma Non son fada, Semente de vencer ou Tempestades de sal. Polo medio, o público tamén se ergueu e bateu palmas entusiastas coa actuación de Ramón Filgueira, Figui, un prodixio que consegue que a súa harmónica pareza unha orquestra enteira, a veces soando coma un piano, ás veces coma un saxo, ou unha guitarra.\nSés combinou a guitarra clásica coa eléctrica e a batería, e introduce instrumentos tradicionais galegos coma a pandeireta. O coro tamén foi moi aplaudido, tres mulleres que acompañaron con pandeireta, unha delas cunha fermosa voz, outra, Sabela, que deixou a todos abraiados e fixo certa a frase de Sés: “A xente pregunta, que instrumento non sabe tocar Sabela?” Porque tocou a pandeireta, as castañolas, a gaita, percusión, vento...\nNon faltou, cara o final, a representación do que sería o final clásico dunha festa galega de antes: , catro músicos con gaita, tamboril, tambor, con Sés e un extraordinario bailador amosando ese patrimonio inmaterial do baile sobre o escenario. Entre peza e peza, coma sempre, os diálogos da cantante, as súas mensaxes feministas e a súa defensa incansable da lingua e da cultura galegas, insistindo en que cantas máis linguas se saiban mellor, e que todas son boas pero ningunha é superior á outra e o único que non se pode permitir é deixar que unha morra.\nSés pode ser quizais a/o mellor intérprete que hai agora mesmo en España, alúmenos o máis completo: escribe as súas cancións (letras que sempre din algo) e a súa música, que sobre o escenario canta e baila e toca, e pasa dun tema roqueiro a unha milonga, dunha peza case pop a un cantar a capela ao xeito das cantareiras tradicionais. Unha flexibilidade vocal que lle permite tocar todos os estilos, unha potencia de voz extraordinaria e que usa con xenerosidade, ata o punto de que o público ás veces teme porque se lle crebe. María Xosé Silvar sacrifica ter maior éxito, sen embargo, en favor do seu compromiso e a súa ideoloxía. Ese compromiso e coherencia coas súas ideas fai que non teña presenza en moitos festivais ou programas, que a súa calidade artística non teña a relevancia que merece o seu talento, pero como di ela mesma, hai cousas que están por riba dos cartos. E seguro que non espera que lle dean a Medalla Castelao.\nFuente: Periódico La Opinión de A Coruña\nFoto: Carlos barcia Trashorras\npalacio de la opera a coruña


Miguel Rojo e Pablo Prado, premiados polo Garaxe Hermético\nXerais lanzará en primavera o cómic gañador deste concurso\nCULTURA. Mostras do traballo da historia de Miguel Rojo con debuxos de Pablo Prado que vai publicar Xerais. Foto: G.\nNerea. O príncipe da sorte, una historia artellada por Pablo Prado e máis Miguel Rojo, ven de gañar o II Premio de Banda Deseñada O Garaxe Hermético, cun título que publicará a editorial Xerais na vindeira primavera.\nNerea. O príncipe da sorte, con guión de Rojo e debuxos de Prado, resultou gañadora logo do acordo dun xurado composto por Miguel Porto, Fernando Iglesias (Kohell) e Kiko da Silva, colaborador de EL CORREO GALLEGO, xornal onde asina a sección diaria de humor gráfico A silveira, quen estivo presente nesta decisión do concurso como parte do Garaxe Hermético, e Anaír Rodríguez e Fran Alonso, en representación de Xerais. Na súa acta salientan “a atractiva proposta gráfica da obra a cabalo entre a liña clara franco belga mesturada coa estética cartoon dos actuais debuxos animados”.\nAsí mesmo, destacan “o ritmo narrativo da historia e unha composición de páxina dinámica e atractiva”.\nNerea, o príncipe da sorte é unha historia de aventuras con doses de humor e cunha temática de actualidade.\n“Conta a andaina dunha nena que cae nun charco e a partir de aí desenvólvese unha historia divertida centrada na prevención da saúde”.\nPablo Prado, o debuxante, xa recibiu o Premio de Fin de Curso do Garaxe Hermético por O derradeiro libro de Emma Olsen que adapta a banda deseñada a novela homónima de Berta Dávila e debuxou Os berros da motocicleta, con guión do mesmo Da Silva, donde conta a vida da represaliada Josefina Arruti Viaño nunha obra publicada polo Concello de Pontevedra.\nMiguel Rojo, o guionista, exalumno da segunda promoción do Curso Profesional de sábados é colaborador da revista A viñeta de Schrödinguer e acaba de rematar a súa primeira novela gráfica que sairá publicada por Retranca a finais deste 2021.\nEsta obra chamada Nerea. O príncipe da sorte, foi creada durante o confinamento pola pandemia do COVID.


Xornada técnica sobre últimos avances na sementeira do millo - Campo Galego\nInicio / Axenda / Xornada técnica sobre últimos avances na sementeira do millo\nData fin: 26/04/2019\nLugar: A Campa Curtis\nEste venres, 26 de abril, celébrase en Curtis (A Coruña) unha “Xornada tecnolóxica: Sementeira avanzada no cultivo de millo”.\nA xornada está organizada polas empresas Xesga, Agrícola Curtis, Pioneer e Monosem. Celebrarase ás 11:00 horas en SAT A Campa, en A Campa (Fisteus-Curtis).\n-Presentación da aplicación dixital de Pioneer para as prescricións de sementeira variable e abonado variable.\n-Mapeado de finca con GPS CLAAS S10.\n-Sementeira variable con MONOSEM Extenser 8 filas eléctrica.\n-Abonado variable con Sulky DX-30 con GPS, STOP&go e corte por tramos.\nA asistencia é libre para os gandeiros e público en xeral interesado.


14 minutos - Ramón Rozas / La vida en un hilo - El Progreso de Lugo: Periódico líder de Lugo y su Provincia\n24 de octubre de 2015 (19:37 h.)\nRamón Rozas La vida en un hilo / A vida nun fío A vida nun fío\nSubir ao tren na estación de Pontevedra e baixarse na nova estación de Urzáiz en Vigo . Total, 14 minutos. Tempo para acomodarse no asento, consultar un par de correos no móvil, escribir uns cantos whatsapps e cando queres abrir un libro xa comezas a albiscar o fin do traxecto.\n14 minutos tralos que te das conta da necesidade que ten este país de estar ben comunicado, de superar as eivas históricas que lastraron o noso desenvolvemento década tras década, pero sobre todo, de sentirnos todos ben próximos para ser capaces de xestionar un modelo de vida común. Poder estar en Vigo dende Pontevedra en 14 minutos, en Compostela en 36 ou na Coruña en 66, amosa a necesidade de acortar espazos, tempos e distancias entre nós.\nCuestións coma os da dispersión da poboación, as complexidades orográficas ou a carencia de fortes investimentos en cuestións relativas á mobilidade xeográfica, máis alá dunha autopista convertida nunha sangría económica para o cidadán, impediron ou serviron coma escusa para o normal progreso nas nosas vías de comunicación que tiña que discurrir en paralelo aos diferentes tempos modernizadores que viviu a nosa sociedade. Tardar o mesmo tempo en ir da miña casa no barrio da Parda á Peregrina camiñando, que achegarme a Vigo en tren, é o mellor reflexo do que supón para o día a día das persoas que as comunicacións sexan áxiles e o mellor xeito de superar esas barreiras invisíbeis que durante tanto tempo se ergueron entre as nosas vilas.\nDiluir as distancias en base a acadar un menor tempo de traxecto, coas maiores frecuencias e o respecto ao medio, supón achegar territorios, facer que as relacións humanas estreiten as súas confianzas e que as económicas, esas que desgrazadamente semellan ser as que moven o mundo, sexan moito máis intensas. Pero máis alá dos movementos de mercadorías e cartos, evidentemente irrenunciábeis para calquera sociedade, hai outras dimámicas nas que a redución das distancias tamén xoga de cara a súa afouteza. Achegar persoas a persoas mudando o que pode ser un fatigoso percorrido en coche, con peaxes, combustibel, aparcadoiros, atascos... por unha plácida viaxe, troca moitas das perspectivas que temos entre nós coma de formar parte de pequenos reinos suspendidos no aire. Cidades case incomunidas entre si, cunha ausencia total de empatía entre elas e entre uns cidadáns, cos seus dirixentes á cabeza, máis decididos a cultivar as miopías localistas que á construción dunha realidade galega consistente. Moitas veces, abofé que as máis, faise máis país mellorando vías de comunicación que envolvéndose en bandeiras que nos tapan por un lado pero nos deixan os pés ao aire.\nCo corredor atlántico en boa dirección, aínda que sempre laiaremos o tempo perdido e as viaxes non feitas, con todo o que hai detrás diso, agora toca mirar tamén hacia outras realidades que non farían máis que seguir engrandecendo as nosas posibilidades, como as que poden xurdir dun interior de Galicia secularmente aínda máis illado que a canle establecida entre as grandes vilas de Galicia. A mellora do tránsito cara o interior das provincias de Pontevedra e Coruña, con Lugo e Ourense como destinos finais, non é máis que a culminación dunha rede viaria e ferroviaria que permitiría albiscar realmente un tempo novo, con profesionais do ámbito qué sexa establecendo novas relacións entre eles, cativos coñecendo novas vilas e espazos, estudantes que melloran o acceso á súa educación, público de actos culturais máis favorábeis á achegarse a eles ou simplemente o pracer de gozar por parte dos cidadáns do que nos ofrece a nosa diversidade de vilas e que ante un canso ir e vir prefiran deixarse estar no seu lugar de orixe.\nEu téñoo moi claro, cada vez que precise ir a algunha desas vilas fareino sempre en tren, gozando desa maxia, máis cinematográfica ca real, que sempre envolve unha viaxe sobre raís, de paisaxes convertidas en fotogramas, de cruces de miradas entre os viaxeiros, de esculcar condutas alleas, de tempo para pensar mergullado na burbulla tempo-espazo da viaxe ou de lecturas en pequenas doses, en definitiva, valorando ese tesouro que temos nas mans que non é máis que a vida. Gústanme os trens e gústanme as estacións. Poucas cousas hai máis fermosas que ver a unha parella bicándose na plataforma dunha estación, pero aínda máis cando o progreso fai que ambas realidades coexistan coas demandas da sociedade actual. Eses 14 minutos son parte da necesidade de Galicia, da necesidade de todos nós.


Noticias da Mesa Santiago Sábado, 7 de Abril de 2012\nA Mesa pola Normalización Lingüística denuncia un novo caso de exclusión da lingua galega da vida pública por parte do Concello da capital de Galiza.\nTrátase, neste caso, do folleto editado polo consistorio con motivo da Semana Santa compostelá, en que se informa das diferentes procesións e celebracións relixiosas que estes días están a ter lugar na cidade, organizadas pola Xunta de Confrarías.\nEditado o contido nun aparente formato bilingüe galego-castelán, o goberno local de Xerardo Conde Roa “esquece” reservar para o galego espazos tan importante como a portada do programa, en que só se pode ler “Semana Santa compostelana 2012″, así como nos prólogos do Arcebispo Xulián Barrio, do propio alcalde da cidade e mais do presidente da Xunta de Confrarías, escritos integramente en castelán.\nO aparente “equilibrio” bilingüe nos horarios e percorridos das diferentes procesións relixiosas desaparece, porén, axiña, con erros lingüísticos nas partes escritas en galego (páxina 21: “Este cronograma procurará respetarse…) e extremos, nunca antes vistos na actual etapa democrática, de apareceren deturpados os nomes dalgunhas rúas (*Rúa Traviesa, *C/Castro; *Campillo de San Francisco).\nPara A Mesa, este novo caso de exclusión da nosa lingua é “un paso máis” na política de “erradicación do galego” e de “ataques á nosa cultura” que está a caracterizar o mandato do “histriónico” alcalde compostelán, tal e como leva denunciado a asociación cidadá en defensa do idioma desde que Conde Roa tomou posesión do seu cargo.\nA maior asociación cultural de Galiza pídelle, unha vez máis, ao rexedor da capital de Galiza que estea “á altura do cargo que ocupa” e da “institución que representa”, historicamente caracterizada pola defensa do galego “xa desde tempos do alcalde Ánxel Casal”, fusilado logo do golpe de estado de 1936.\nA Mesa considera “inadmisíbel” que o Concello de Santiago “malgaste” os diñeiros públicos en editar materiais informativos que nin tan sequera teñen en conta a lingua propia de Galiza ou nos cales esta é “infrautilizada”.


Tres mulleres denuncian un dos detidos pola violación grupal de Alacante | Noticias de Galicia | CRTVG\nTres mulleres denuncian un dos detidos pola violación grupal de Alacante\nPublicado o 09/01/2019 21:37\n• Os expertos advirten do risco da proliferación das manadas sexuais\nTres mulleres denunciaron un dos detidos pola presunta violación grupal dunha moza de 19 anos, ocorrida en Callosa durante a pasada Noitevella.\nOs catro foron arrestados en plena agresión grazas a que a irmá dun deles chamou a policía. Ao día seguinte, unha menor de 17 anos presentou unha denuncia contra un deles por intentar agredila o pasado mes de outubro, tamén en Callosa. A rapaza conseguira fuxir e pedir axuda a outras persoas.\nE nestes dias, outras dúas mulleres, que foron parella de dous dos detidos, tamén os denunciaron por agresión sexual.\n"Desde o principio a Garda Civil foi perfectamente consciente desde o primeiro minuto de que esta era unha situación en que podía haber máis feitos delituosos polo modus operandi, de que podía, ademais, afectar algún individuo máis e niso están, estanse investigando as denuncias que se recibiron, denuncias que xa estaban presentadas e eu creo que teremos resultados en moi pouco tempo", di o delegado do Goberno na comunidade de Valencia.\nSegundo contou a súa avogada, un dos detidos declarou que non lembraba nada do sucedido porque aquel día consumiu drogas e alcol. E sobre o vídeo da agresión, a avogada di que non se ven as caras, só a roupa de cada un dos participantes. Pola súa parte, o avogado da vítima asegura que o vídeo constitúe unha proba evidente de que súa defendida foi vítima dunha violación grupal.\nA entrada dunha vaga polar aumentará a sensación de frío en Galicia\nDetido un home en Bélxica por dar armas aos terroristas dos atentados en París de 2015


Xoán Antón Pérez-Lema | lunes, 22 de noviembre de 2021, 00:00\nSe é estratéxica esta industria, a Xunta e o Goberno do Estado poderán intervir a factoria exercendo cadansúas competencias, consonte co Dereito europeo e mesmo podería funcionar ben de anos unha empresa pública, quer estatal, quer galega, quer mixta, que desenvolvera esta actividade empresarial estratéxica. O Estatuto de Galicia, a Constitución e o Dereito Europeo regulan esta opción como posíbel, como ben estudou e desenvolveu o profesor de Dereito Administrativo da UDC, Carlos Aymerich, na primavera de 2020. Mesmo abondaría cun Decreto-Lei estatal expropiatorio, tendo en conta a urxencia da mesma. O xusto prezo sería moi baixo, de certo, ben lles consta aos xefes de ALCOA. Mais ALCOA é evidente que non quere vender, porque non quere competencia nun mercado internacional que quere aínda máis restrinxido. E está a se aproveitar da falla de ideas e capacidades negociadoras destes dous Gobernos, español e galego, que amosan non ser quen a desenvolver, non xa políticas industriais, senón mesmo accións illadas en defensa dun campión empresarial.


Página de Información de Basicaiclient-commits\nSobre Basicaiclient-commits Galego\nPara ver envíos anteriores ao listado, pode visitar os arquivos de Basicaiclient-commits .\nComo usar o listado Basicaiclient-commits\nPara enviar unha mensaxe a tódolos membros do listado, envíeo ao enderezo basicaiclient-commits@forxa.mancomun.org.\nSubscribirse a Basicaiclient-commits\nSubscribase a Basicaiclient-commits rellenando los datos del siguiente formulario Mandaráselle unha mensaxe de correo electrónico pedíndolle unha confirmación, isto prevén que outras personas lle suscriban sen que vostede o saiba. Unha vez que se reciba a súa confirmación, a súa petición mandarase ó administrador do listado para que a aprobe. Notificaráselle da decisión do administrador por correo electrónico. Este listado tamén é público, o que significa que os suscritores do listado están dispoñibles para calquera (pero modificaremos os enderezos de correo electrónico de xeito que non sexan doadamente recoñecibles polos spammers).\nSuscriptores de Basicaiclient-commits\nDelle co rato eiquí para ver o listado de sucriptores de Basicaiclient-commits:\nPara anular a súa suscripción de Basicaiclient-commits, consiga unha lembranza da súa contrasinal ou troque as súas opcións de suscripción indique o seu enderezo de correo electrónico co que está suscrito:\nBasicaiclient-commits a administra ingspv01 at gmail.com\nInterfaz administrativa de Basicaiclient-commits (require autorización)


A Xunta apoia a creación de Celtarys Research, spin off da USC que desenvolve ferramentas fluorescentes para acelerar o descubrimento de fármacos\nSantiago de Compostela, 10 de marzo de 2021.- A Axencia Galega de Innovación (Gain), dependente da Vicepresidencia segunda e Consellería de Economía, Empresa e Innovación, vén de apoiar a creación de Celtarys Research, unha empresa de base tecnolóxica que desenvolve e comercializa unha tecnoloxía innovadora que permite acelerar o descubrimento de fármacos. A nova firma, fundada en Galicia, está impulsada por investigadores da Universidade de Santiago de Compostela (USC).\nNestes intres está en marcha a segunda convocatoria do programa, da que forman parte un total de 21 proxectos. Deles, 12 pertencen ao sector da saúde e, entre outros, propoñen tratamentos innovadores para enfermidades como a cardiopatía, a dor crónica ou lesións na médula espiñal. Outras propostas poñen enriba da mesa solucións relacionadas coa covid-19 ou dispositivos para diferenciar enfermidades bacterianas doutras de carácter vírico. Ademais, na segunda convocatoria de BioIncubaTech hai 9 proxectos relacionados coa agroalimentación, incluíndo neste caso solucións para dinamizar o sector, como melloras na xestión das explotacións gandeiras ou detectores de contaminación na industria alimentaria.\nA Xunta destaca que a Unidade Mixta da EDAR de Bens suporá un cambio cara a un modelo enerxético máis eficiente e sustentable da cidade da Coruña extrapolable ao resto de Galicia\nA Xunta abre as convocatorias para a contratación de máis de 100 profesionais para realizar tarefas de I+D+i en empresas e organismos de investigación


Europa Press 20 junio 2019 17:32 h.\nA anunciada ruptura da confluencia materialízase tras a última disputa pola designación do senador\nO ata agora portavoz parlamentario de En Marea, Luís Villares, e os seu tres deputados afíns (Paula Vázquez Verao, Pancho Casal e Davide Rodríguez) anunciaron que abandonan o grupo do partido instrumental na Cámara galega e pasaranse ao mixto a consecuencia das súas desavinzas co resto de parlamentarios.\nA crise interna aberta coa elección do senador por designación autonómica que correspondía a En Marea como segunda forza no Parlamento de Galicia precipitou unha ruptura que existía 'de facto' desde hai tempo entre os deputados críticos con Villares e os afíns ao maxistrado lucense, que foi o encargado de anunciar a súa marcha nunha comparencia de prensa celebrada este xoves na que estivo acompañado dos parlamentarios que o acompañarán ao mixto.\nAsí, estas fontes sinalan que, unha vez se rexistre a marcha de Luís Villares, Paula Vázquez Verao, Pancho Casal e Davide Rodríguez ao grupo mixto, a solicitude "tramitarase conforme a dereito" e "con arranxo ao que indiquen os servizos xurídicos" do Lexislativo.\nO maxistrado en excedencia volveu a cargar con dureza contra Podemos e o seu líder, Pablo Iglesias, ao que acusa de "interntar facerse co control de En Marea, tratando de destruír a confluencia para fundar un proxecto alternativo que é a antítese de En Marea".\nO paso de Villares prodúcese en véspera do fin do prazo dado aos deputados críticos para que acatasen o nomeamento de Mariló Candedo (proposta pola dirección de En Marea) para o cargo de senador ou abandonasen o grupo parlamentario.\n"Nada disto sucedeu e non é previsible que suceda. Pero non sexamos inocentes e asumamos a realidade política imposta por Podemos, coa complicidade seguidista da dirección de Anova", incidiu Villares antes de anunciar o seu paso ao mixto xunto con Rodríguez, Casal e Vázquez Verao.\nDeste xeito, puxo o foco en que as "normas de convivencia" que "marcaban os estatutos de En Marea" permitían a coexistencia de "dúas sensibilidades" dentro do grupo, pero que esta realidade "xa non é así" pois están "aqueles deputados leais ao mandato" do partido instrumental e "aqueles que obedecen as consignas dunha organización diferente: Podemos".\nREEDITAN. Así pois, rompe o único espazo onde aínda permanecía unido formalmente o espazo político da chamada unidade popular, tendo en conta que nas eleccións xerais escenificouse o divorcio coa división en dúas candidaturas que competiron entre si: a En Marea de Villares, que obtivo menos de 18.000 votos, e a coalición En Común-Unidas Podemos, integrada por EU e Podemos e que se fixo con dous deputados. Anova, pola súa banda, quedou descolgada e optou por non concorrer aos comicios do 28 de abril.\nAdemais, En Marea revive o acontecido coa súa predecesora, Alternativa Galega de Esquerdas, que viu como tres dos seus nove deputados acababan a pasada lexislatura no grupo mixto tamén polas tensións internas.\nRELANZAR O "PROXECTO". Así as cousas, Villares confía en que o traballo desde o grupo mixto sirva para relanzar un "proxecto renovado que recupera a ilusión perdida polas pelexas internas" con base en "unha coralidade republicana e progresista ampla" ao redor das ideas do "feminismo, ecoloxismo, xustiza social" e cunha "idea nacional inclusiva".\nO maxistrado nega que a súa marcha ao mixto teña un transfondo económico –En Marea comezará en xullo a cobrar aos seus inscritos pola débeda contraida durante os procesos electorais dos últimos dous meses– senón que se debe á "responsabilidade" co proxecto do partido instrumental para así "deixar de falar de cuestións internas" que impedían a "visualización" do traballo político.\nO SENADOR, O ÚLTIMO DESENCONTRO. A elección do senador foi o último dos desencontros do grupo de En Marea, que viviu ao bordo da ruptura desde marzo do pasado ano cando o episodio da deputada Paula Quinteiro agrandou as diferenzas entre os dous bloques que convivían na Cámara galega: os afíns a Villares (tres máis o portavoz) e o resto, membros de Podemos, EU e Anova que apoiaron a continuidade de Quinteiro cando a dirección política de En Marea pedía a súa marcha.\nAsí as cousas, a dirección de En Marea, que encara este verán un proceso interno para o seu reconfiguración tras os malos resultados obtidos en xerais e municipais, fixa a vista nas autonómicas previstas de 2020 porque cren que están "a tempo de parar a desilusión" e así "disputar a hexemonía ao PP no campo político galego".\nVillares e outros tres deputados deixan En Marea e vanse ao grupo...


LÁMINAS DE PAPEL VEXETAL. - NaturezAula\nLÁMINAS DE PAPEL VEXETAL.\nDurante o segundo trimestre do curso a tarefa avaliable da asignatura de Educación Plástica, Visual e Audiovisual de 3º de ESO consistiu nunha serie de catro láminas levadas a cabo con rotulador 0.2, sobre papel vexetal cortado A5, traballando o punto, a liña, a mancha e un conxunto das tres técnicas, empregando como modelo unha das fotografías do blog do proxecto.\nAula de 3ºA de ESO, 12 de marzo de 2021.\nO alumnado tiña liberdade para escoller a imaxe, imprimila na casa e traela ao centro, xunto co resto do material. Asemade, o docente puso a disposición do alumnado fotografías de distintas actividades, todas presentes no blog.\nAula de 3ºB de ESO, 12 de marzo de 2021.\nEsas fotografías foron empregadas tempo atrás para ilustrar o taboleiro do que dispón o proxecto no pórtico do edificio de EI-ESO-BAC, polo que se lle deu un novo uso a ese papel.\nAula de 3ºD de ESO, 12 de marzo de 2021.\nAs indicacións para empregar estes elementos pictóricos estaban dispoñibles nunha carpeta de Google Drive compartida con todo o alumnado da asignatura, ao través de presentacións elaboradas polo docente, que contaban tamén con exemplos dos traballos levados a cabo en cursos anteriores.\nAula de 3ºC de ESO, 15 de marzo de 2021.\nAntes de rematar o período de avaliación, a mediados de marzo, o alumnado colocou os seus traballos na carteleira da aula, onde quedaron expostos durante varias semanas. Durante a segunda semana de abril foron retirados e devoltos a cada alumna/o, que os gardou no seu block de traballo.\nA continuación poden verse moitos dos traballos expostos na carteleira de cada aula, co alumnado responsable en primeiro plano.\n3ºA, 3ºB, 3ºC e 3ºD de ESO.\n© 2021 Salesianos Ourense.


E dará comezo cunha reunión musical, ó redor do grupo de De Vacas, na Plaza da Casa da Torre en Redondela.\nA Concellaría de Cultura propón este concerto do grupo galego para animar á xente a asistir coma público levando flores na cabeza: unha flor, dúas, unha coroa, media coroa, de verdade, de mentira, de papel, de pano, de natureza, flores, flores, flores...\nDe vacas, mistura de voces e guitarra, harmonías que estimulan os sentidos. Cantan en tódolos idiomas e inventan outros, todo xa non é abondo. Reivindican o guachinein, esa lingua minorizada. Ansia de xuventude e fusión internacional. A vida ao seu lado toda é un entroido.


1ºBAC | IES de Mugardos\nInicio » Bacharelato » 1ºBAC\nHorarios e profesores______________________________[Despregable]\na distancia Programación\nLoli G. Parada\nOfelia Lubián Filosofía\nCovadonga R. Moldes\nMatemáticas Aplicadas I María Calvo Matemáticas I\nRafael Lago Latín I Félix Retuerto\nDavid Martínez Historia do Mundo C. Marta Gozález Debuxo Técnico I\nMara Meiriño Economía José Guillín Física e Química\nBegoña Allegue Grego I Diego Calvo\ndiego.calvo.hermida@gmail.com Tecnoloxía Industrial I\nTelmo de Paz Literatura Universal\nFélix Retuerto Cultura científica\nOlga Cabalar Linguaxe e práctica musical\nJosé Barcia TIC I\nActividades do Pi Day no IES Mugardos\nXov, 22/03/2018 - 00:55 — Covadonga\nO mes 3, día 14 celebramos no IES Mugardos o Pi Day con actividades que foron moi ben acollidas polo alumnado. No concurso de PiTuit houbo aportacións de moita calidade resultando gañadore Bruno Suárez de 2º ESO A, en 2º lugar Juan Pena, de 2º ESO A e en terceiro Lorena Álvarez también de 2º ESO A.\nO I Campionato de Pi-Memoria contou cunha participación inesperada de 57 persoas entre alumnado e profesorado. Ós resultados foron sorprendentes acadando o primeiro posto a profesora Olga Recio que acadou unha puntuación de 185 puntos xunto co alumno de 4º ESO Brais García que escribeu sen fallos os 155 primeiros decimais de Pi; en segundo lugar con 75 decimais clasificouse Marta Rumbo, de 4º de ESO e en terceiro lugar Elisabth Bejarano de 2º de ESO A con 70 decimais. Como se pode apreciar, o nivel da competición foi moi alto.\nOs premios foron entregados na Gala do número Pi que foi presentada polas alumnas de 2º de bacharelato Fátima Cancela, Sofía Díaz e Raquel Santamariña.\nCircular sobre a folga do 8 de marzo\nLun, 05/03/2018 - 15:41 — admin\nO IES MUGARDOS CELEBRA O PI-DAY O 14 DE MARZO\nXov, 01/03/2018 - 18:45 — Covadonga\nO día 14 de marzo está declarado internacionalmente como o Pi-Day ou día de Pi. Foi unha idea do físico estadounidense Larry Shaw baseada en que a data 3 de marzo escríbese no seu pais 3/14, que son as primeiras tres cifras do número Pi.\nEn España creouse o curso pasado un comité adicado a coordinar e desenvolver accións adicadas a esta conmemoración (www.piday.es).\nO IES Mugardos únese a esta celebración cun programa de actividades organizado polos Departamentos de Matemáticas e Filosofía e os Equipos de Biblioteca e Dinamización Lingüística, que persiguen varios obxectivos orientados ao desenvolvemento das competencias educativas. O programa de actos é o seguinte:\nI Campionato de Pi-memoria\nEsta técnica de memorización pode resultar moi útil.\nI Concurso de Pituit\nGala do número Pi\nConsulta as bases.\nCampionato de volei\nXov, 01/03/2018 - 18:26 — admin\nEsta semana comezou o torneo mixto de volei cun grande éxito de participación. En total inscribíornse 17 equipos: nove na categoría infantil e oito xuvenís. O calendario de encontros está no taboleiro de Educación Física.\nVén ao pavillón nos recreos e goza dos partidos.\nDía de Rosalía (24 de febreiro). Concurso de poemas musicados.\nLun, 26/02/2018 - 19:37 — admin\nO 23 de Febreiro celebramos o Día de Rosalía convocando un concurso de poemas musicados aberto a todo o centro. Queremos salientar tanto a participación do alumnado como a calidade dos traballos, e por suposto, felicitar ás alumnas gañadoras.\n3º Premio: BLANCA GAGO 1º Premio: ANA RUMBO 2º Premio: NOELIA CALVO\nEntrega de diplomas do campionato de fútbol\nMér, 21/02/2018 - 20:58 — admin\nEntrega de diplomas do campionato de fútbol.\nExposición: Holocausto (Mathausen, regreso ao campo da morte)\nSáb, 17/02/2018 - 14:04 — admin\nAta este venres estivo no corredor de entrada do intituto a exposición sobre o holocausto (Mathausen). Para seguir ampliando a información dos paneis, podedes visitar:\nEl convoy de los 927: https://www.youtube.com/watch?v=0dqMix6nEos\nMauthausen, el deber de recordar: https://www.youtube.com/watch?v=PkUuoCiU0LU&t=1s\nSaturnino Navazo, fútbol en el infierno, 27': https://www.youtube.com/watch?v=wMWkUim3TsM\nRoda cubana de baile\nVen, 09/02/2018 - 23:21 — admin\nEste xoves todos os grupos de Educación Física bailaron unha roda cubana dirixida por Jesús Marcos Doval, do club de baile Móvete. Salientamos o magnífico ambiente acadado e a interacción moi positiva entre diferentes cursos e cos docentes que tamén participaron na actividade.\nCharla de exparlamentarios\nXov, 08/02/2018 - 12:43 — admin\nFase final do campionato de fútbol\nMar, 23/01/2018 - 22:31 — admin\nEsta semana entramos na recta final da Liga de fútbol que se vén desenvolvendo ao longo dos recreos. O departamento de Educación Física felicita aos participantes de todas as categorías e tamén aos espectadores pola súa actitude.\nCopyright © 2003-2020 IES de Mugardos.


Turismo Silleda || Oferta de emprego na Concellaría de Turismo\nOferta de emprego na Concellaría de Turismo\nO Concello de Silleda convoca unha bolsa para a atención da oficina de turismo\n-A contratación, cunha duración máxima de 6 meses, será cofinanciada coa subvención concedida polo Organismo Autónomo Local Turismo Rías Baixas, da Deputación\n-Os aspirantes á bolsa, poden consultar as bases na web municipal. O proceso de selección terá lugar o vindeiro día 8 de xuño\nSilleda, 21 de maio de 2012. O Concello de Silleda vén de convocar unha bolsa para atender a oficina de turismo do municipio, logo de acadar a perceptiva subvención do Organismo Autónomo Local Turismo Rías Baixas, dependente da Deputación de Pontevedra.\nSegundo figura nas bases para a selección do bolseiro/a, os aspirantes deben de estar en posesión do título de Diplomado en Turismo, Graduado en Turismo ou do de Técnico Superior en Información e Comercialización Turística. Os interesados poderán presentar as súas solicitudes (incluíndo a documentación requerida nas bases) no Rexistro Xeral do Concello durante o prazo de sete días hábiles contados dende o día seguinte á publicación das bases. A información estará dispoñible a partir de mañá martes día 22 de mai na web municipal www.silleda.es, no portal www.turismosilleda.es, e no taboleiro municipal.\nDende a Concellería de Turismo, que dirixía Matías Rodriguez Datorre, prevese que bolseiro/a compatibilice a xestión das dependencias do mosteiro de Carboeiro coa dinamización de paquetes turísticos e a xestión da oficina municipal de turismo.\nAdemais dos méritos académicos, coa conseguinte puntuación, lo proceso de selección contará coa realización dunha entrevista que versará sobre coñecementos xerais relacionados coas funcións a desenvolver no posto de información turística de Silleda e a súa contorna, así coma coñecementos xerais sobre turismo de Galicia. O comité designado realizará a proba de selección o vindeiro venres día 8 de xuño nas dependencias municipais.\nAs bases recollen que a bolsa terá unha duración máxima de 6 meses, cun total de 1.050 horas, a razón de 175 horas mensuais. O importe da referída bolsa terá unha contía de 1.312,50 euros brutos ao mes.


Ven a facer un xardín de plantas aromáticas | Oficina de Medio Ambiente\nVen a facer un xardín de plantas aromáticas\nO próximo día 29 de Abril a Oficina de Medio Ambiente da UDC e a Asociación ecoloxista ADEGA organizamos unha xornada sobre as plantas aromáticas. A actividade enmarcase no proxecto de restauración participativa do Monte da Fraga e desta volta faremos unha plantación de aromáticas.\nAproveitaremos esta actividade para o coñecemento de diferentes especies de plantas aromáticas, así como o seu cultivo e coidados. Comezaremos cunha charla impartida por Javier Cremades Ugarte profesor da UDC e doutor en Farmacia, Botánica e Bioloxía Vexetal.\nTerá lugar ás 17:00h no Salón de Graos da Facultade de Ciencias.\nDespois da charla pasarase á parte práctica que consistirá na plantación de aromáticas na ladeira do Monte da Fraga, entre outras ourego, lavanda, melisa, xarxa, etc.\nComo xa apuntamos este é un proxecto participativo, polo que se tes plantas aromáticas na túa casa e queres doar algunha para a restauración do Monte da Fraga podes traela e a plantaremos. Outras doazóns foron os acivros en febreiro e as cerdeiras o ano pasado.\nA duración da actividade será de aproximadamente dúas horas.\nInscricións no correo oma3@udc.es. (Enviade nome máis DNI)\nLímite de prazas: 20 persoas\nADEGA aromaticas Oficina de Medio Ambiente plantación UDC


Quinta da Peza - Envío\nComo norma xeral, os envíos realizaranse no prazo de 48 horas despois da recepción do pagamento, excepto durante a tempada de verán, na que evitaremos os tránsitos de fin de semana para mellorar a conservación do produto.\nNa meirande parte dos casos, utilizarase a compañía de transporte Autoradio-Sending. En caso de grandes pedidos, esta axencia e os prazos de entrega poden variar. Contacte connosco se pensas que é o caso. Se desexa un número de tracking, pode solicitalo desde o correo electrónico de contacto.\nOs gastos de envío inclúen os custos de manipulación e embalaxe e serán de € 5.99 (IVE incluído) para pedidos menores de 30 €. Non se cobrarán no caso de superar esta cantidade. Só se realizan envíos á España Peninsular. Para calquer outro caso, contacte connosco.\nRecomendamos que agrupe todos os seus artigos nunha orde. Non podemos combinar dúas ordes distintas e os custos de envío aplicaranse individualmente. Para calquera reclamación por danos no transporte, será esencial comunicar o deterioro no momento da entrega polo transportista. Non se aceptarán reclamacións que non cumpran con este último requisito.


O retorno social como maior dividendo - SOCIAL - Sermos Galiza - Diario de intereses galegos\nAS COOPERATIVAS DANSE A VALER NO MAPA ECONÓMICO DA GALIZA\nA. Barbadillo 07 novembro 2019 20:31 h.\nMostra de economía social que se celebra na Coruña (Espazo Coop)\nO compromiso ético coas persoas, pero tamén co patrimonio, coa cultura, co medio ambiente, aparece de forma ineludíbel cando se indaga nalgúns dos proxectos reunidos desde esta quinta feira, día 7, e até o sábado na Mostra de Economía Social Pop Up que ten lugar no mercado de San Agostiño da Coruña, impulsada por Espazo Coop dentro do proxecto europeo LACES, que se dirixe a fomentar a economía social na eurorrexión Galiza-Norte de Portugal.\ncooperativismo economía social espazo coop San Agostiño\nProxectos empresariais que buscan rendibilidade pero non a calquera prezo. Falamos de cooperativas, un modelo de negocio que na Galiza supera xa as 2.000 iniciativas e onde o beneficio económico cede a primacía ao beneficio social.\nÉ o caso do Mercado da Terra, unha cooperativa de traballo asociado afincada en San Xoán de Filgueiras (Ferrol) e dedicada á venda de produtos ecolóxicos de alimentacion, hixiene e limpeza, especializada en graneis. «Estabamos preocupados pola situación ambiental e como saída profesional optamos pola cooperativa», conta Vítor Santalla, enxeñeiro industrial vinculado ao activismo cultural, que se asociou hai medio ano con dous compañeiros que procedían do asociacionismo do consumo responsábel para abrir a tenda.\n«O primeiro que hai que dicir é que as cooperativas son empresas, que se poden dedicar a calquera tipo de actividade e que son rendíbeis». Quen fala é Ana Olveira, presidenta da Unión de Cooperativas Espazo Coop, unha entidade asociativa de cooperativas galegas que representa 200 iniciativas de economía social do país.\nO primeiro que hai que dicir é que as cooperativas son empresas, que se poden dedicar a calquera tipo de actividade e que son rendíbeis. Pero a diferenza doutro tipo de empresas, poñen as persoas no centro\nPreguntada polas diferenzas, Olveira salienta: «Unha cooperativa é mellor que unha empresa doutro tipo porque pon as persoas no centro. As decisións non buscan unha maximización de beneficios, senón que pensan nas persoas. As cooperativas non deslocalizamos, non emigramos, senon que creamos traballo no territorio, e non xeramos desigualdade, porque temos unha xestión democratica».\nDe Cangas do Morrazo xorde a cooperativa Árbore, dedicada á arqueoloxía. «Decidímonos por unha cooperativa polo que significa a economía social, que supón unha mentalidade diferente; fronte a proxectos onde priman os obxectivos económicos, o obxectivo para nós é retornar á sociedade moito do que dá», reflexiona Benito Vilas, unha das tres persoas asociadas.\nA súa función, que desenvolven desde hai ano e medio, diríxese a labores de arqueoloxía, servizos técnicos de escavación e prospección, pero tamén ao traballo con asociacións, colexios ou museos. «Facemos reforestación en montes, traballamos con grupos de xente con discapacidade… E queremos poñer en valor a cultura galega tradicional, que vai morrendo, porque é parte da nosa identidade e non lle damos o valor que merece», observa.\nOs sprocesos de constitución dos proxectos de economía social son máis longos mais tamén máis sólidos, porque ao tomarse as decisións de forma colectiva teñen máis solvencia\nNo mesmo sentido maniféstase Yosune Duo, da cooperativa coruñesa Plano Pementa: «O noso patrimonio está moi descoidado e queremos promovelo, sobre todo cos pequechos». A educación patrimonial é unha das patas do proxecto que mantén desde hai tres anos con dúas socias, que se centra na educación artística informal e a mediación cultural. «Cremos que a arte pode cambiar a sociedade, un concepto moi clásico pero moi difícil de aplicar», razoa. As tres integrantes de Plano Pementa atoparon no cooperativismo «unha forma que se adaptaba á nosa forma de pensar, porque o noso discurso é o da arte como panca de cambio social».\nTamén na creación artística encádrase a cooperativa cultural 7H, formada en Compostela hai case cinco anos e hoxe integrada por máis de dez membros, e especializada en proxectos de inclusión social e feminismo. «A precariedade laboral está en todos os ámbitos, pero no cultural máis, e se tes que traballar pola túa conta, é imposíbel sobrevivir e medrar como profesional. A cooperativa permitiunos facer proxectos máis grandes e máis variados», relata Eva Agra, unha das sociais.\nMáis mulleres, máis resiliencia\nA presidenta de Espazo Coop corrobora o argumento: «Nos primeiros 4 anos, entre 60% e 80% das empresas desaparecen, dependendo do sector. Nas cooperativas, a mortalidade é de 20%. Os seus procesos de constitución son máis longos mais tamén máis sólidos, porque ao tomarse as decisións de forma colectiva teñen máis solvencia». Olveira ofrece outro dato. «A maioría de persoas que se suman ao cooperativismo nos últimos anos son mulleres, porque a forma de traballar é moi semellante á nosa forma de xestionar», indica.\nA mostra efémera da Coruña achega exemplos como o de Mulleres Colleiteiras, unha iniciativa social posta en marcha en 2013 en asentamentos con poboación xitana da Coruña, coa recollida de aceite doméstico usado como alternativa laboral. Hoxe fórmano seis socias que traballan tamén en Ferrol, Cerceda e Arteixo, e que planean unha ampliación, para asumir o proceso de valorización do residuo «e facer economía realmente circular».\nO Laboratorio Escénico recentemente aberto na Coruña é outra mostra. Carmen Cotelo, impulsora do proxecto xunto coa súa filla, fala da dificultade de levantar un espazo de produción e investigación nas artes escénicas –teatro, música e danza– e dos atrancos que atoparon para conseguir crédito, «precisamente por ser mulleres», aínda que tamén do apoio que prestou Espazo Coop. «Sabemos que coa cultura e a arte non imos ser ricas, e tampouco é o obxectivo, senón desenvolver un proxecto que nos satisfaga. A cooperativa é unha cuestión ética», conclúe.


Moldes de chocolate profesional de silicona doce profesional para fabricar chocolate e fabricantes Jingqi\nBolsa de 5 unidades / opp\n10000 unidades por semana\nMoldes de chocolate, bandexa de cubos de xeo\nMolde de bandexa de xeo de silicona con formato de robot con 12 cavidades\n¿As bandexas de xeo de silicona poden ir no lavaplatos?\nEstas bandexas de cubos de xeo de silicona están seguros de lavar louza, polo que pode usalas facilmente unha e outra vez. Basta con botalos no estante superior e lave os pratos como sempre.\nNome do produto Molde de bandexa de xeo de silicona con formato de robot con 12 cavidades\nuso Molde de chocolate, bandexa de cubo de xeo\npaquete Bolsa de 5 unidades / opp\ntamaño: 21,5 * 10,8 * 1,8 cm\npeso 52g / PC\nProbablemente! A silicona non contén BPA, polo que é bo nese frontal se escolle as bandexas de xeo de silicona como alternativa ao plástico. Mentres o plástico é un tipo de polímero, a silicona é unha resina flexible feita con sílice, máis coñecida como area para o lixo medio da praia. As bandexas de cubos de xeo de silicona son suaves e flexibles e non parecen filtrar produtos químicos en auga ou auga a temperaturas frías. Aínda que houbo informes disparados de lixiviación de silicona en alimentos a altas temperaturas (creo que as bandexas para a cocción e os moldes de muffin) non son concluíntes e non afectarían nin o máis mínimo as actividades de fabricación de xeo. Se por BPA preocúpache, as bandexas de cubos de xeo de silicona son unha opción máis segura que as de plástico.\nDebo buscar bandexas de silicona sen BPA?\nTodas as siliconas non teñen BPA, polo que ese tipo de etiqueta é similar a etiquetar o azucre da mesa como sen glute. Claro, é certo, pero non é como que sexa especial ou dalgún xeito diferente doutras opcións similares por mor desa designación.\nO plástico sen BPA, por outra banda, é algo único. Moitos plásticos ríxidos conteñen a sustancia, polo que buscar elementos que están certificados sen BPA é un bo xeito de protexerse a ti mesmo e á túa familia contra a filtración de produtos químicos adicionais na túa dieta.\nmoldes doces de silicona,\nSeguinte: Cricket de guantes de natación de silicona para baño e exercicio de natación\nTamaños XL estándar de alimentación estándar de silicona ...\nDiamantes Jumbo Moldes de bola de xeo de silicona Grad ...\nInfusión de té de silicona de BDA gratuíto BDA ...\nMoldes de cubo de xeo de silicona da bola, xeo personalizado ...\nPorta botellas de silicona 29ML de cor negra con PP ...\nFDA Conxuntos de espátula de silicona con mango de plástico ...


Xuño 2017 galego | pescadeRías Newsletter\nO 6 e o 7 de xuño, AECOC organiza o 18º Congreso de Produtos do Mar en Baiona. Alí daranse cita os responsables da produción, comercialización, distribución e transformación de produtos do mar e exporanse os últimos avances e tendencias na cadea de comercialización e distribución, tanto para produtos frescos como conxelados e transformados. Un ano máis, a marca pescadeRías, ¿de onde se non? estará presente no congreso.\nDescarga aquí o programa completo do congreso.\nPosted in Xuño 2017 galegoLeave a comment\nÁs portas de SALIMAT\nDo 8 ao 11 de xuño estaremos no Salón da Alimentación do Atlántico SALIMAT-ABANCA, coa aula de catas, presentacións no centro de negocios, e cunha demostración de corte e presentación de peixe branco e azul dirixida a bloggers gastronómicos. Na aula de catas, as demostracións correrán a cargo de Inés Abril (Restaurante Maruja Limón), Ana Portals (Restaurante Solleiros), Lucía Freitas (A Tafona), Siro González (Restaurante Siro), Rubén González (El Cafetín), Alberto Lareo (Restaurante Manso), Fran Sotelino (Blue Moon Catering) e José Manuel Mallón (Casa Barqueiro). Descarga aquí o programa.\nEstivemos en Expomar\nA marca pescadeRías, ¿de onde se non? participou na última edición da feira Expomar que se celebrou en Burela entre o 25 e o 28 de maio. Ademais do stand informativo da Consellería do Mar, con información dispoñible sobre a marca, dúas empresas certificadas cobraron protagonismo durante a feira: Conservas Tradicionais Currimar, que acudiu coas súas elaboracións de polbo certificado, e Armadores de Burela-ABSA, que certificou a finais do ano pasado as capturas de cefalópodos procedentes da súa flota artesanal e contou cun stand propio na feira.\nNovos usuarios e recertificacións\nEn maio pasaron a auditoría de certificación como novos usuarios da marca o distribuidor Pescados Julio, certificado para cefalópodos, e Yatecomeré, empresa de transformación certificada tamén para cefalópodos. Ademais, renovaron a súa certificación: Pulponor, S. Coop. Galega, como distribuidor de cefalópodos, Mariscos Daporta, para bivalvos e equinodermos; a Lonxa da Illa de Arousa, para a primeira venda de bivalvos e algas; Mariscos Comesaña, como distribuidor de crustáceos, equinodermos e peixe, e Conservera Gallega, como transformadora de bivalvos, cefalópodos e peixe.\nNovos restaurantes adheridos\nDurante o mes de maio adheríronse á marca pescadeRías, ¿de onde se non? catro restaurantes que empregan produto certificado procedente da pesca artesanal galega nas súas elaboracións: o Restaurante A Centoleira de Beluso, Bueu; o Restaurante Siro, de Santiago de Compostela; o Restaurante La Viuda, de Pobra de Trives e o Restaurante-Gastrobar Sanmiguel de Ourense.\nAgradecemos aos seus responsables a confianza depositada na pesca artesanal galega e no noso equipo de xestión.\nOs precociñados, tamén certificados\n¿Sabías que os precociñados tamén poden certificarse co selo pescadeRías, ¿de onde se non? Sempre que o produto que se emprega estea previamente certificado e a empresa pase a correspondente auditoría de certificación para ese procesado. Temos un novo axente certificado polo selo pescadeRías, ¿de onde se non? para a comercialización de cefalópodos. O obradoiro de produtos gastronómicos precociñados Yatecomeré aposta pola pesca artesanal como materia prima para a elaboración de croquetas. As da foto son de polbo á feira!!!\nO choco reina en Redondela\nEn homenaxe ao choco procedente da pesca artesanal, que ven de celebrar a súa festa en Redondela, compartimos a reportaxe da RTVG “O mellor choco do mundo”. Coa Lonxa de Cesantes (Redondela) e Pescados Vanesa no Mercado de Redondela, os chefs Pepe Solla e Antonio Botana Alvarez, adheridos á marca pescadeRías, de onde se non?, e a blogger Emilia Santiago Blanco (Cousas de Milia), que preparou unha empanada de chocos espectacular. Podes ver o vídeo aquí, e a receita da empanada de Emilia aquí.\nO longueirón, produto emblemático de Fisterra, está certificado polo selo pescadeRías, ¿de onde se non? Moita xente coñece as súas bondades gastronómicas, pero… ¿que camiño percorre desde o fondo da ría ata o noso prato? Se queres coñecer como empezou a súa explotación de xeito regulado en Fisterra, como se captura e como se subasta, preme aquí para ver un pequeno fragmento documental que seleccionamos do programa Pescadores de Historias da Televisión de Galicia.\nEmma Pinal, do Gastrobar O Birrán de Ribadavia, habitual colaboradora da marca pescadeRías, ¿de onde se non?, achéganos unha receita de prago, saborosa e refrescante: prago mariñado con ensalada de fiúncho. A carne delicada deste peixe queda realzada nesta elaboración mariñada con ensalada de notas cítricas. Podes ver a receita completa aquí.


renunciar /verbos/renunciar.html verbo intransitivo Deixar de maneira voluntaria unha cousa ou a unha persoa, prescindir do dereito a unha cousa. Renunciou ao cargo enviando un escrito de dimisión ao presidente. CONFRÓNTESE abandonar, cesar, dimitir Renunciou á súa carreira polos fillos. CONFRÓNTESE abandonar Non renuncies aos teus dereitos: reclama. Por unha serie de circunstancias, tivo que renunciar a facer a viaxe. CONFRÓNTESE desistir


Terras de Santiago - Festas e gastronomía... - GALICIA\tTurgalicia\nEn canto aos produtos da zona con Indicación Xeográfica Protexida ou Denominación de Orixe hai que resaltar a Castaña de Galicia, os Grelos de Galicia, a Torta de Santiago, o Queixo de Tetilla, Queixo de Arzúa-Ulloa e o viño con D.O. Rías Baixas, a pesar de que se producen tamén noutros xeodestinos. Ademais de ser berce de famosos literatos como Rosalía de Castro e o Premio Nobel Camilo José Cela e de ser unha vila de gran relevancia no culto e a cultura xacobea, Padrón é coñecida por un dos produtos dos seus campos de cultivo: os pementos de Padrón. Aínda que a Denominación de Orixe Protexida deste produto é Pemento de Herbón, debido ao topónimo da parroquia na que se sitúa o convento de Santo Antonio de Herbón, ao que se vincula a introdución deste pemento procedente de América. Curiosamente, non todos os pementos presentan sabor picante, senón que este aparece ocasionalmente, de aí a coñecida frase popular: os pementos de Padrón, uns pican e outros non.No tocante ás celebracións e eventos turísticos máis relevantes da zona, fai falta destacar as festas de Interese Turístico de Galicia como a da Filloa en Lestedo, a Festa do Queixo de Arzúa, a do Pemento de Herbón (en Padrón), a da Troita de Oroso, a Festa do Galo de Piñeiro e Mostra Cabalar do Piñeiro e a única que adquire o carácter de Festa de Interese Turístico Internacional: a Festividade do Apóstolo Santiago. Durante o entroido teñen lugar, nos concellos lindantes co río, os Altos dos Xenerais do Ulla. Compárteme en... A Miña viaxe


Concello da Guarda e a comisión das Festas do Monte reúnense cos representantes das Bandas Mariñeiras - Novas do Eixo Atlántico\nConcello da Guarda e a comisión das Festas do Monte reúnense cos representantes das Bandas Mariñeiras\nDe cara a planificar a tradicional Festa do Monte en agosto\nRemitido 5 Xuño, 2021 7 Xuño, 2021 5 Minutos de lectura\nA Guarda | O pasado xoves, 3 de xuño, reuníronse no salón de plenos do concello da Guarda, o alcalde, a concelleira de cultura, o concelleiro de festas e festexos populares, representantes das comisións das Festas do Monte e representantes das Bandas Mariñeiras.\n“O obxecto da reunión era o de informar das conclusións das distintas reunións mantidas entre responsables municipais e a comisión de festas e valorar a opinión das bandas sobre as celebracións do sábado e domingo do Monte”\nO obxecto da reunión era o de informar das conclusións das distintas reunións mantidas entre responsables municipais e a comisión de festas e valorar a opinión das bandas sobre as celebracións do sábado e domingo do Monte. Hai que ter en conta que as bandas representan directamente a máis de 2.500 participantes directos no desfile e na romería e que, na actualidade, son a cara máis visible da festa.\nO alcalde tomou a palabra para trasladarlle aos asistentes a dificultade de facer unha programación da festa a dous meses vista tendo en conta os cambios que se producen cada poucos días na situación sanitaria e as continuas modificacións da Xunta nas autorización de eventos, medidas de seguridade e prevención. Antonio Lomba informou da decisión de non celebrar a tradicional tirada de fogos así como de realizar durante toda a semana eventos adaptados a situación sanitaria do momento.\n“O alcalde tomou a palabra para trasladarlle aos asistentes a dificultade de facer unha programación da festa a dous meses vista tendo en conta os cambios que se producen cada poucos días na situación sanitaria e as continuas modificacións da Xunta nas autorización de eventos, medidas de seguridade e prevención”\nA previsión nun principio é de ter polas mañás os clasicos pasarúas por todos os barrios e parroquias da localidade, organizar eventos deportivos e culturais polas tardes, e animación musical polas noites con pequenos grupos deslocalizados por distintas prazas para tentar, na medida do posible, dispersar e non centralizar a veciños e visitantes en lugares concretos.\nEn canto a celebración do desfile do sábado e romería do domingo os representantes das Bandas Mariñeiras presentes nesta reunión foron moi conscientes da actual situación e de que é moi complicado garantir as medidas sanitarias e a seguridade nestes tempos de pandemia. Dado que resulta imposible dar seguridade sanitaria a os participantes e público que asiste ao desfile do sábado así como as trouladas que participan na romería do domingo, tomouse a decisión de deixar en suspenso as actividades destes dous días.\nA comisión de festas comezará a traballar dende o luns 7 de xuño nas colaboracións de publicidade do libro do monte para tentar publicalo a maior brevedade posible. Asimesmo o concello ofrece a súa colaboración a comisión para a organización dos eventos, tendo en conta, sobre todo, o pouco tempo dispoñible e a dificultade de organizalos nunha situación sanitaria tan cambiante.\nAlumnado do CEIP Sinde celebra o Día Mundial do Medio Ambiente\nUn día despois, o venres 4 de xuño de 2021 Salón de Plenos do Concello da Guarda acolleu un acto no cal alumnado do CEIP Manuel Rodríguez Sinde fixeron entrega ás autoridades locais de varios carteis nos que se amosa en tres linguas e con debuxos o que debe de ser un bo peregrino.\nAntonio Lomba, Alcalde da Guarda, amosouse moi sorprendido e interesado por esta iniciativa, dando os parabéns aos alumnos presentes, co compromiso adquirido de colocar estes carteis nos espazos polos que circulan os peregrinos que realizan o Camiño Portugués pola Costa ao seu paso pola vila, como é a Estación Marítima, a Oficina de Turismo ou o Albergue Municipal.\nEsta iniciativa nace do proxecto de Voz Natura no cal participa este centro educativo da Guarda e no que empregaron o Camiño de Santiago como fío condutor desde Bibliosinde co ﬁn de xuntar esforzos e levar a todo o profesorado pola mesma senda.\nO alcalde Antonio Lomba (centro) no acto do Día Mundial do Medio Ambiente.\n“Esta iniciativa nace do proxecto de Voz Natura no cal participa este centro educativo da Guarda e no que empregaron o Camiño de Santiago como fío condutor desde Bibliosinde co ﬁn de xuntar esforzos e levar a todo o profesorado pola mesma senda”\nAtravesa a nosa localidade un tramo do Camiño Portugués a Santiago de Compostela, polo que involucrar a toda a comunidade educativa foi doado e moi interesante. Descubrindo dúas sendas dun gran valor etnográfico e paisaxístico, o tramo que vai desde a Pasaxe pasando por Camposancos e Monte Trega; e a senda pola costa, Area Grande e as cetarias Redonda e Altiña. Visitouse o albergue de A Guarda e fíxose o tramo que pasa polo centro da vila.\nA participación do alumnado na proposta de facer andainas polos diferentes tramos do camiño foi do 100%. Dende os máis pequenos ata os maiores todos os cursos realizaron saídas para coñecelo. Os cursos de 5º e 6º de primaria fixeron un tramo en Oia e visitaron Santiago de Compostela.\nA concienciación do alumnado do seu valor e a importancia da súa conservación foron os obxectivos prioritarios, fomentando a participación das familias e facendo as diferentes etapas cos seus fillos e fillas e así conseguiron un selo na súa credencial de peregrinos no Sinde.\nO resultado final despois de todo o traballo realizado foi a presentación dun cartel do que debes facer para ser un bo Peregrino. Cartel que se fixo en tres idiomas, galego, castelán e inglés, e no que participou todo o alumnado do centro.\nEducación + Igualdade = -Violencia\nO PP volve ao goberno municipal de Ourense\nA Real Academia Galega achega 71 pezas á exposición do centenario de Pardo Bazán\n144 consultas en 0.855 segundos.


Patrimonio rehabilitará o mosteiro de San Martiño de Xubia cun orzamento de 120.000 euros - Noticias de Galicia\nPatrimonio rehabilitará o mosteiro de San Martiño de Xubia cun orzamento de 120.000 euros\nA Consellería de Cultura, Educación e Ordenación Universitaria, a través da Dirección Xeral do Patrimonio Cultural de Galicia, investirá 118.702,91 euros na rehabilitación do mosteiro de San Martiño de Xubia, en Narón, unha actuación que contempla a reparación da cuberta da igrexa, da torre do campanario e do paramento exterior do mosteiro.\nA formalización do contrato de obras, cofinanciadas polo Fondo Europeo de Desenvolvemento Rexional (80%), no marco do programa operativo Feder Galicia 2014-2020, sae publicada hoxe no Diario Oficial de Galicia (DOG) e pode consultarse na seguinte ligazón .\nEn concreto, os traballos consistirán na substitución completa da cubrición da igrexa, repoñendo os elementos existentes e colocando novas pranchas de fibrocemento e tella curva tipo árabe. Tamén se substituirán elementos estruturais, táboas e listóns do falso teito danados ou inservibles; enlazarase planimetricamente a pendente do faldón sur e disporanse novos canlóns no faldón sur da igrexa e no faldón este da sancristía.\nA maiores, na fachada norte e este (sancristía) substituirase os recebos, e no interior da igrexa repararanse puntualmente os paramentos interiores deteriorados. Pola súa banda, na torre do campanario disporase, na saída das escaleiras, un novo templete superior, substituíndo o existente.\nO conxunto actual de San Martiño de Xubia, declarado Ben de Interese Cultural con categoría de monumento, está composto pola igrexa románica e as antigas dependencias monásticas anexas ao sur da mesma. O templo é o único resto do mosteiro medieval, posto que das primitivas dependencias non quedan máis que algúns restos illados.\nA igrexa, de estilo románico, foi edificada en 1137 por orde do conde de Traba. O edificio, sito no lugar de Couto, posúe planta basilical e tres naves. Posúe tres ábsidas semicirculares que se abren ás naves mediante arcos de medio punto peraltados, sustentados por semicolumnas acaroadas e cubertas con bóvedas de medio canón. Ademais, ten un sepulcro gótico do cabaleiro Rodrigo Esquío, do século XV; mentres que exteriormente presenta unha fachada reconstruída e unha torre austera do século XVIII. A maiores, conserva un anaco do claustro do mosteiro.\n6 de setembro de 2017 | 17:01\t• Sen comentarios


Cabo Vilán - GALICIA360\nO faro de Cabo Vilán esta situado a 5 km de Camariñas, e cos seus 125 metros de altitude con repecto ao mar, alcanza co seu canón de luz 55 km de costa. É o faro eléctrico máis antigo de España, acendéndose por vez primeira o 15 de xaneiro de 1896. O enclave foi declarado de Interese Nacional no ano 1933 por ser un lugar rochoso e escarpado e hoxe en día é Monumento Natural.\nO anterior faro, do que aínda hoxe pódense ver os restos, acendeuse por vez primeira en 1854. Era un faro de cuarta orde, alimentado por aceite e cun alcance de 10 millas, pero non era capaz de salvar a pedra máis elevada do cabo, o que producía unha perigosa zona de escuridade no lugar onde se sitúan uns baixos rochosos. Dinamitouse a pedra e aumentouse a altura da torre, pero non se puido solucionar o problema do ángulo cego. A traxedia do Serpent en 1890 e a doutros barcos naufragados fixeron que as autoridades se decatasen da deficiente iluminación do faro, e en 1896, inaugurouse o novo faro, o primeiro de España que funcionou con enerxía eléctrica.\nNeste cabo habitan gran cantidade de corvos mariños, araos, pardelas, alcatraces, alcas? Moitos deles habitan no illote coñecido como Vilán de Fóra, situado a escasos metros mar dentro con 59 metros de altura.\nNo faro tamén se atopa un Centro de Interpretación xestionado pola Asociación Neria da Costa da Morte. O centro divulga información da historia dos naufraxios e dos faros da Costa da Morte a través de proxeccións en vídeo, pezas reais, fotografías e paneis con visores, para finalizar cunha simulación dun percorrido polo interior da torre do faro.\nA Coruña, Faros, Natureza, Praias Camariñas.


“A economía solidaria é xa alternativa ao capitalismo” | GIT en Galiza de Fiare Banca Etica (Galiza Norte e Galiza Sur)\n“A economía solidaria é xa alternativa ao capitalismo”\nPosted on Novembro 15, 2010 by GITs de FBE en Galiza\nFonte: Gara e Portal de Economía Solidaria\nA economía solidaria e alternativa ten un maior auxe en momentos onde se aprecia con rotundidade que o capitalismo é unha maneira de crear desigualdade e pobreza. Carlos Askunze destaca esa visión e para explicar exemplos válidos, a súa agrupación iniciou unha campaña apoiada en videoclips.\n[Juanjo BASTERRA] A economía alternativa e solidaria ábrese paso nos nosos días, porque unha parte moi importante da poboación mundial se deu conta de que o modelo capitalista e neoliberal só está a provocar o aumento das desigualdades e, doutra banda, fai recaer as consecuencias da crise, que xera cada certos períodos, cada vez máis curtos, na clase traballadora e nas clases populares. Os poderosos contan coa vantaxe de ter a case todos os gobernos “comendo da súa man”. Carlos Askunze reclama unha economía con cara e ollos. Ese é o reto da humanidade.\nQue é a rede de economía alternativa e solidaria (REAS) e a cantas organizacións agrupa neste momento?\nAgrupa a 47 empresas e entidades. Nacemos en 1997, co obxectivo fundamental de estender o concepto e a práctica alternativa de levar adiante a actividade económica cunha visión máis solidaria da economía. Definímolo dicindo que entendemos a economía solidaria como unha visión e unha práctica que reivindica as diferentes facetas da economía: sexa o financiamento, a produción, a comercialización e o consumo como medio e non como fin, pero sempre ao servizo das persoas e dos pobos.\nRompe co concepto da economía capitalista que xerou o neoliberalismo?\nSi. A nosa rede rompe a lóxica do sistema capitalista que o que propón é que a súa actividade económica se vincule de forma directa e, sobre todo, á maximización de beneficios, como fin último. Para ese modelo inxusto, as persoas, as comunidades e os pobos son meros medios nesa engrenaxe.\nAnte a crise actual, é máis necesaria que nunca unha economía solidaria e alternativa ante o fracaso do capitalismo?\nEntendemos que si. Agora fálase moito da crise económica, pero en realidade, sobre todo, foi unha crise financeira. Pode ser conxuntural, que se pode pasar como noutros momentos pasou tamén, pero o que pensamos é que detrás diso hai crises máis profundas que están nos mesmos xenes do sistema capitalista. Cremos que existe unha crise de modelo, falando dunha crise de civilización, porque detrás desta crise financeira recente hai outra crise alimentaria, outra ambiental, outra de valores, que son de longo percorrido e que está no inicio do funcionamento do sistema capitalista. Arrastrámolo historicamente. O sistema está en crise en canto gran parte das poboacións do mundo sofren as súas causas.\nA unha crise séguelle outra, sempre foi así. Neste momento, fálannos doutra que xa se está xerando.\nDicimos que pode haber momentos de crises conxunturais, de crises financeiras, pero detrás deles hai un funcionamento perverso do sistema económico que necesita da crise e que fomenta esas desigualdades. O sistema capitalista é un sistema inxusto en canto a que crea desigualdades, que se basea na especulación. A maioría dos modelos económicos que existen no mundo e que derivan do capitalismo son de tipo especulativo. É un modelo, moi especulativo, ten un afán e fin produtivista meramente. Non só está fóra do control dos cidadáns, senón dos poderes políticos ou de quen toman as decisións políticas. Nese sentido, a crise pode ser permanente, ou diferentes crises poden xurdir pola mesma constitución que ten o capitalismo.\nAs crises créaas o capitalismo para recortar dereitos das persoas e dos pobos?\nComo dixen ao comezo, defendemos un tipo de economía centrada nas persoas e nos pobos, precisamente dicimos que o funcionamento do sistema capitalista e neoliberal necesita precisamente desas desigualdades, de recortes de dereitos, desa desfeita do medio natural e da contorna, para poder seguir cumprindo os seus fins que son puramente de maximización de beneficios e de especulación, que sempre están en mans dunhas pequenas minorías no mundo.\nQue resultados obtiveron as 47 empresas que se atopan comprometidas coa súa rede REAS Euskadi?\nCon datos de 2008 a 2009 no ámbito de Araba, Bizkaia e Gipuzkoa, estas 47 entidades interveñen no ámbito da actividade económica. O maior número participa baixo fórmulas empresariais: hai un bo número de empresas de inserción, que supón un modelo especial; de economía solidaria como cooperativas, de iniciativa social e de utilidade pública ou outras fórmulas a condición de que teñan o principio da non lucratividade e a non explotación da persoa por encima do capital. Somos cinco máis que a finais de 2008. Obtiveron uns ingresos totais de 68,28 millóns de euros. En 2009 supuxo un 24,58% máis que en 2008. Creceron os ingresos en facturación en xeral, como en subvencións algunhas maiores.\nCantos empregos se xeraron o ano pasado?\nEn 2009 xeráronse 1.282 postos de traballo, contabilizados en xornadas completas. Son máis persoas porque hai medidas de contratación parcial e de conciliación. Iso supón un incremento do 13,55%.\nCrece en tempo de crise?\nSi. Nós expomos que a economía solidaria está en auxe, non só porque crecen as economías, senón porque están en crecemento polo valor da propia actividade. Neste conxunto da contratación, o 63% son mulleres. É un dato importante para unha visión importante da economía. Para reducir as desigualdades. É un crecemento de emprego feminino en man de obra e na dirección.\nA economía alternativa e solidaria é exemplo de mellora fronte á capitalista que está a destruír moito emprego?\nSomos un exemplo no sentido de demostrar que é posible xerar outro tipo de economía, que sexa rendible, que xere emprego, fóra ou á marxe do sistema económico convencional como é o sistema capitalista. Responde a que cada vez hai máis persoas que se dan conta dos límites do capitalismo, e ven a necesidade de impulsar novas iniciativas de produción, de financiamento e de comercialización con características diferentes e respectuosas coas persoas, os pobos, as contornas.\nO capitalismo debería de cambiar de rumbo para evitar esas desigualdades tan pronunciadas que xera? Porque se alguén gaña moito é porque outro noutro lugar do planeta gaña menos ou profunda na pobreza.\nA nosa proposta última é que toda a actividade económica debe de virar baixo principios radicalmente diferentes aos que rexen agora o sistema. Nese sentido, no mundo da empresa deberá haber unha transformación total, empezando polo principio do valor que se lle debe dar á persoa e non ao capital, como ocorre na actualidade, seguindo con asuntos en participación dos traballadores e traballadoras na xestión empresarial, ou co medio ambiente e a contorna. É un modelo radical diferente. As convencionais deben ser máis solidarias, o que deberan de ser empresas de economía social e solidaria. Moitas veces a empresa privada utiliza as ferramentas de responsabilidade social corporativa máis como lavado de imaxe e como aspectos que son alleos á propia vida da empresa, non como a verdadeira responsabilidade social que debe ser coa sociedade e o modo de facer economía.\nPor que os gobernos non avanzan cara a un modelo económico social e solidario?\nA característica máis evidente do sistema capitalista é a ausencia do control dos gobernos do que está a pasar aí. As medidas que se toman por parte dos gobernos son practicamente iguais en países socialdemócratas como de dereitas. Son vellas receitas, que foron utilizadas no mundo en épocas de crises en América Latina por parte do FMI como a aplicación de recortes sociais, desregulación do mercado laboral, etc. Os gobernos non teñen as pancas de control da economía e están obrigados a repercutir na poboación, na clase traballadora e na sociedade eses recortes sociais, que lonxe de atacar as causas que deron orixe á crise, o que fan é que sexan soportadas polas persoas e pobos que sufriron máis a crise.\nÉ dicir, non nos van sacar deste sistema que potencia aos poderosos\nO poder político a nivel de goberno ten unha visión limitada. Si cremos que os gobernos máis próximos, autonómicos e locais, teñen posibilidade de impulsar a economía solidaria para que vaian cambiando sequera un pouquiño o modelo produtivo e o modelo de facer economía na sociedade. Para que sexa unha economía máis inclusiva entre os sectores con máis dificultades de integrarse no mundo laboral, de acceso ao emprego, aos mecanismos de de créditos e préstamos, de igualdade entre homes e mulleres, ao medio ambiente e políticas socialmente sustentables, etc.\nVe vostede que América Latina está a avanzar máis cara á economía alternativa e solidaria que Europa, por exemplo?\nSi. Estamos a ver como a nivel internacional en América Latina, que sempre vai por diante nesta aposta, o movemento da economía solidaria convértese en políticas claras que aparecen ata nas novas constitucións como as de Bolivia, Ecuador, Brasil… onde os propios gobernos a escala local e nacional potenciaron e priorizaron sobre outros modelos. É un avance moi importante, que os demais terán que emprender.\nA que obedece esa campaña “Mira, aprende e constrúe outro modelo económico”?\nUn dos problemas que temos é que as nosas iniciativas de economía solidaria e alternativa é a pouca visibilidade social, a escasa repercusión, o descoñecemento da cidadanía destas prácticas de que é posible xerar outra economía. Desde REAS traballamos esa campaña e ocorréusenos esa campaña na que presentamos experiencias concretas de iniciativas que traballan baixo esa referencia. Estes exemplos están en vídeoclips de cinco minutos, que recollen experiencias do financiamento, do consumo responsable, de mercados, de actividade sociais e de inserción laboral e recuperación ambiental. Pódense enviar e son fáciles de ver.\nSó se fixo en Araba, Bizkaia e Gipuzkoa?\nÉ unha campaña da rede de redes a nivel do Estado español. Colaboramos todos con 50 videoclips, feitos polos protagonistas para dar a coñecer estas experiencias que están aí e non son tan difíciles de pór en marcha.\nÉ unha maneira de dicir que se pode avanzar por este camiño?\nMáis aló dos grandes discursos máis ideolóxicos que propomos e estendemos, interesábanos chegar á cidadanía media con experiencias concretas. Empresas que funcionan con outras características ás que estamos afeitos. En si, é dicir e demostrar á poboación que se poden desenvolver outras formas de facer economía. Moitas veces os grandes discursos contra a crise, os máis anticapitalistas que desenvolvemos, quedan afastados da cidadanía e a vida cotiá de cada cal. Os vídeoclips mostran que é posible. É importante que as persoas teñan ferramentas e que activen esa posibilidade de construír outras formas económicas.\nComo terminará 2010 agora que estamos a piques de pasar páxina no calendario?\nA tendencia dos últimos anos, antes da crise e a pesar da crise, é que se está creando maior actividade de economía solidaria, crecen as redes de Hego Euskal Herria, da estatal, da europea, da internacional. En 2010 teremos un crecemento sostido. Imos seguir crecendo.\n« Introdución á economía solidaria (curso descargable) Ponencia de Peru Sasia, director do Proxecto Fiare »


Condado de Ribadeo - Wikipedia, a enciclopedia libre\nNon confundir con Marquesado da Ría de Ribadeo.\nPedro Le Vesque de Vilaines\n20 de decembro de 1369\nCasa de Vilaines\n2 de maio de 1401\n22 de decembro de 1431\nCasa de Villandrando\nEn 1369, logo da guerra polo trono entre Pedro I o Cruel e Henrique de Trastámara, a vila de Ribadeo, pasou de estar baixo protección real a ser un condado. O 20 de decembro de 1369, o francés Pedro Le Vesque de Vilaines (Pierre de Villaines, ou Pierre le Begue, segundo outras fontes, compañeiro de Bertrand du Guesclin) recibiu o condado de Ribadeo de mans de Henrique II como pago polos seus servizos.\nAo pouco tempo, vendeu o condado a Rui López Davalos, Condestable de Castela, que se converteu no II conde de Ribadeo e que caeu en desgraza ante o novo rei Xoán II, o cal se viu na obriga, a falta de descendencia por parte do conde, de dividi-lo condado (outra versión indica que sinxelamente, pola caída en desgraza, o condado reverteu na Coroa).\nEn 1431 Xoán II volveuno a conceder no seu conxunto a Rodrigo de Villandrando. O título levou posteriormente parello o comer co Rei o día de Epifanía e levar o traxe que puxese o Rei ese día, como consecuencia de que o conde librara ao Rei de caer en mans do Infante don Henrique.\nA comezo da idade moderna, cara a 1500 Ribadeo aparece en definitiva baixo o dominio particular dos seus condes, no que atinxe ó seu goberno, e dende o punto de vista económico da vila encontrábase estreitamente vinculada á economía do océano Atlántico, grazas ás exportacións de madeira en dirección a Sevilla e Lisboa, a construción de naos e á emigración cara a Sevilla e as Indias.\nDespois dunha sucesión de condes, o condado seguiu unificado ata que co casamento de Rodrigo de Silva e Sarmiento de Villandrando e a III dona da familia de Híjar, incorporouse, no canto o título o condado da Casa de Híjar até 1877, cando chega ó XXIV conde de Ribadeo e XVI duque de Híjar, Afonso de Silva y Fernández de Córdoba (Alfonso de Silva y Campbell). Trala súa morte en 1955, pasou á Casa de Alba. A herdeira foi a súa neta Cayetana Fitz-James Stuart, XXV condesa de Ribadeo, quen o cedeu en 2013 ó seu fillo Alfonso Martínez de Irujo, XXVI conde de Ribadeo.\nOutros títulos nobiliarios relacionados con Ribadeo[editar | editar a fonte]\nO 25 de xuño de 2002 o Rei Xoán Carlos I de España concedeulle o título de "Marqués de la Ría de Ribadeo con Grandeza de España" a Leopoldo Calvo-Sotelo.\nTraído desde "https://gl.wikipedia.org/w/index.php?title=Condado_de_Ribadeo&oldid=5185749"


A Xunta publica unha resolución para facilitar a compra de produtos fitosanitarios\nInicio / Horta / A Xunta publica unha resolución para facilitar a compra de produtos fitosanitarios\nMedio Rural autoriza a mercar e usar ditos produtos coa xustificación de estar en posesión da formación pertinente presentando o certificado de ter realizado o curso e a solicitude de expedición do novo carné. No caso da renovación do carné de nivel básico, este será renovado de forma automática coa presentación previa de dita solicitude e o carné antigo\nCampo Galego - 06/05/2016\n06/05/2016 6:27 p.m.\nA Consellería do Medio Rural emitiu este venres unha Resolución pola que se ditan instrucións relativas ao procedemento para a expedición e renovación do carné básico de manipulador-aplicador de produtos fitosanitarios.\nNela, indícase que, en tanto non se expide o correspondente carné, e para os efectos da compra e uso de produtos fitosanitarios aos que habilita dito documento, poderase comprar e usar ditos produtos mediante a xustificación de que se está en posesión da formación pertinente coa presentación do certificado emitido pola entidade de formación autorizada -ben sexa da Xunta ou das entidades colaboradoras- e co xustificante da presentación da solicitude de emisión do carné ante as autoridades competentes.\nA renovación do carné básico farase de forma automática\nPor outra banda, para o caso de renovación de carnés de nivel básico, dita renovación farase de forma automática coa presentación previa de dita solicitude e presentando o carné antigo. Neste senso, cabe lembrar que as renovacións de carnés son cada 10 anos.\nEsta resolución pode ser consultada na seguinte ligazón


Vieiros: Galiza Hoxe - "Pequenas irregularidades formais non deberan ser obxecto de persecución policial"\nA plataforma, que integra arredor de 80 colectivos, sae en defensa da sindicalista Laura Bugallo, detida este martes en Compostela.\nRedacción - 11:45 28/05/2009\nTags: inmigración Laura Bugallo\nFacilitar un empadroamento ou un proceso de arraigo implica ás veces, segundo expoñen desde o Foro Galego de Inmigración, a realización de "pequenas irregularidades formais". "Forma parte case do noso traballo", admiten sobre este tipo de actuacións desde o Foro, que integra ducias de colectivos en todo o país, laiándose de que neste caso se convertese a situación en "obxecto de persecución policial".\nComo xustificación a este tipo de prácticas remítense á lexislación en materia de estranxeiría, sinalando o propio marco legal leva á necesidade destas prácticas para poder axudar persoas inmigrantes en situación de irregularidade. Para o Foro Galego de Inmigración o acontecido desta volta é exemplo de "criminalización da poboación inmigrante, trasladando a persecución ás persoas e entidades que traballamos con este colectivo". "Axudas a inmigrantes é fundamentalmente o delito que se lle imputa á nosa compañeira Laura Bugallo, encuberto na forma de falsificación documental ou axuda á inmigración irregular", láianse. Critican ademais que Bugallo tivese que pasar detida case 48 horas na comisaría antes de pasar a disposición xudicial na mañá deste xoves.\nPor este motivo, expresan a súa "solidariedade e agarimo" coa responsábel da oficina de inmigración da CIG, a quen consideran unha traballadora "incansábel" na defensa dos dereitos das persoas migrantes. Amosan tamén a plena seguridade de que os posíbeis delitos que se lle imputen "non teñen nada que ver" co aproveitamento en beneficio propio do seu traballo coa poboación inmigrante en Galiza. "Ao contrario, Laura ten axudado moito a persoas inmigrantes e sabémolo ben todos os integrantes deste Foro", subliñan. "Non pode ser que axudar a inmigrantes en situación irregular sexa delito", esixen.\nConcentración este mércores en apoio de Laura Bugallo diante da comisaría de Santiago